Adate berebesan banyu iku nyumber teka dhasarane kalen hang akeh pasire utawa watu cilik hang ketata apik. Taping ana banyu hang mberebes teka paras kaya sumber umbul hang ana ring mburine gedhung Bhayangkara bengen. Saiki uwis asat kaurug dheket lan lemah.
Ana uga banyu hang mberebes teka perengan watu kaya hang ana ring perengane Gunung Gedheg Desa Baru Rejo Kecamatan Siliragung Kab. Banyuwangi. Pegiyet gowes Gung Adi Bram gumun ndeleng banyu hang meloncor teka watu. "Isun buru weruh iki ana banyu nyumber teka watu. Iki keneng dienggo jujugan kanca-kanca hang dhemen sepidhahan menyang gunung, " abane Adi Bram. Mung bain iyane kudu mikiraken panggonan parkir ring dalan ngisor. Merga dalan sak capah pinuju Banyu Suci iku kemiringane nyampek 50 derajad. Menusa bain kadhung munggah kudu setengah mberangkang. "Paran maning kiwane dalan iku perengan, tengene dalan iku jurang hang jeru. Kadhung keberejed ya nana wis. Gemelundhung ring jurang," abane Mas Eko AB hang direwangi Cak Eko Rastiko nalikane bareng-bareng munggah nyang Banyu Suci Iku. Serta uwis gadug ring panggonan berebesan, kontan Mas Eko madhahi banyu nganggo botol pelastik aju diuyub lan dienggo raup kelawan pengarep-arep bisa awet enom lan tambah mencorong peraenane.
Panggonan Banyu Suci iku kadhung diukur adohe nggadug pitung kilometer teka Bale Desa Baru Rejo. Kerana galure munggah, kerasane kaya lebih teka pitung kilometer.
Miturut Kades Baru Rejo, Achmad Jainuri Banyu Suci iku kerep diparani para tokoh agama teka Bali. Ring kana semedi lan njuwut banyu digawa nyang Bali.
"Ana uga warganisun hang bisa manpaataken kanggo nambah penghasilan. Yaiku njuwut banyu diwadhahi botol pelastik aju diedol ring Bali. Sak botol pelastik tanggung diregani 50 ewu rupiyah. Lumayan. Bandha botol lan tenaga. Sak uwong bisa sampek ulih picis 500 ewu rupiyah. Mikul sepuluh botol sakendi abote. Dadi ya lumayan lah, " jare Kang Jainuri.
Miturut Kabid Kebudayaan, Kang Dewa, Banyu Suci iku keneng dienggo agul-agul promo. Dironce ambi Kali Pelesteran lan kalen gedhi hang sing kerawat, ditata maning kanggo kawasan UMKM.
"Dadi, sedurunge nuju Kali Pelesteran lan Banyu Suci, pengunjung bisa adus-adusan lan mangan-mangan ring warung pinggirane kalen. Kadhung uwis ilang lisuhe buru melaku mendhuwur. Sakubenge Kali Pelesteran lan Banyu Suci uga kudu ditata pisan. Husus kanggo wilayah Banyu Suci mesthine dibebeng kaya digawe cedhingan rada wera. Makene banyu hang ngelumpuk saya akeh. Sing mung keneng dijuwut kanggo ngombe tapi keneng uga dicibuki kanggo aduse uwong hang yakin gok iku Banyu Suci. Kanggo nambah kas BUMDES ya taripe bida antarane hang njuwut nganggo botol ambi hang cibuk-cibuk adus, " jare Kang Dewa.
(Kang Ujik)
Redaktur menerima berbagai tulisan, kirimkan tulisan anda dengan mendaftar sebagai kontributor di sini. Mari ikut membangun basa Using dan Belambangan.